Benke László

*Megtagadtalak*

Megtagadtalak; nem létezel az életemben.

Elmondom majd mindenkinek,

csak kitaláltalak, nem fáj a hiányod sem.

Magam megyek tovább, bárki integet,

nem mondom meg, hová megyek és minek.

Tévedésem voltál, ennyit se mondok senkinek.

Szerelemre vágytam. Te csak a húsod adtad,

túl jó és túl rossz voltál nekem.

Olykor megőrültem érted, hetvenöt évesen.

Szenvedélyed fogságából a szerelem,

azt reméltem, végleg kiszabadít.

Jó, hogy elvitted innen a poharad is.

Megtagadtalak; nem te vagy a verseimben.

Nincs tovább. Bármi legyen veled az ég alatt,

megsemmisítettelek a szívemben.

*Számonkérőim*

A jóságot kéri számon rajtam

az ördög és a jóisten is.

Térdre borulva reszket értem

a ló-patás bukott angyal,

de Isten békességre int

a Sátánnal szemben is.

Mind azt akarja, javuljak

meg, hozzá reményt is adnak.

S még egy kicsit élni hagynak.